# DATGANIAD YSGRIFENEDIG

# GAN

# LYWODRAETH CYMRU

**TEITL Setliad Terfynol Llywodraeth Leol 2022-23**

DYDDIAD 1 Mawrth 2022

GAN Rebecca Evans AS, y Gweinidog Cyllid a Llywodraeth Leol

# Yn dilyn y cyhoeddiad heddiw am Gyllideb Derfynol Llywodraeth Cymru, rwy'n cyhoeddi manylion y dyraniadau cyllid craidd i awdurdodau lleol ar gyfer y flwyddyn ariannol sydd i ddod drwy’r Setliadau Refeniw a Chyfalaf Terfynol i Lywodraeth Leol ar gyfer 2022-23 (y Setliad). Rwyf hefyd yn cyhoeddi dyraniadau cyllid craidd dangosol ar lefel Cymru ar gyfer 2023-24 a 2024-25.

Wrth baratoi'r Setliad terfynol, rwyf wedi ystyried yn ofalus yr ymatebion a gefais i'r ymgynghoriad ar y setliad dros dro, a ddaeth i ben ar 8 Chwefror. Ni nodwyd yn yr ymatebion i’r ymgynghoriad unrhyw faterion y dylid newid y dull gweithredu a ddefnyddir mewn perthynas â hwy ar gyfer y Setliad terfynol.

O addasu ar gyfer trosglwyddiadau, bydd y cyllid refeniw craidd ar gyfer llywodraeth leol yn 2022-23 yn cynyddu 9.4%, ar sail gyfatebol, o'i gymharu â'r flwyddyn gyfredol. Ni fydd unrhyw awdurdod yn cael cynnydd sy’n llai nag 8.4%. Yn 2022-23, bydd awdurdodau lleol yn cael £5.1bn gan Lywodraeth Cymru ar ffurf Grant Cynnal Refeniw ac ardrethi annomestig i'w gwario ar ddarparu gwasanaethau allweddol.

At hynny, rwy’n cyhoeddi gwybodaeth am y grantiau refeniw a chyfalaf a gynllunnir ar gyfer y tair blynedd ganlynol. Ar gyfer 2022-23, cyfanswm y rhain yw mwy na £1.1bn ar gyfer refeniw a mwy na £700m ar gyfer cyfalaf. Rydym yn darparu'r gwerthoedd grant dangosol hyn yn awr er mwyn i awdurdodau lleol allu cynllunio eu cyllidebau'n effeithlon.

Y dyraniadau cyllid refeniw craidd dangosol ar lefel Cymru ar gyfer 2023-24 a 2024-25 yw £5.3bn a £5.4bn yn y drefn honno – sy'n cyfateb i gynnydd o £177m (3.5%) yn y flwyddyn gyntaf a £128m (2.4%) yn yr ail flwyddyn. Ffigurau dangosol yw’r rhain ac maent yn dibynnu ar ein hamcangyfrifon presennol o incwm ardrethi annomestig dros gyfnod y Setliad amlflwyddyn, a'r cyllid a ddarparwyd i ni gan Lywodraeth y DU drwy Adolygiad Cynhwysfawr o Wariant 2021.

Mae’r arwyddion yn awgrymu y bydd cyllid refeniw penodol ar gyfer grantiau yn parhau i fod yn uwch na £1.1bn bob blwyddyn drwy gydol y Setliad amlflwyddyn hwn, ac y bydd grantiau cyfalaf yn fwy nag £700m bob blwyddyn.

Heblaw am gynnydd bach o £96 mil i’r Grant Cynnal Refeniw dosbarthadwy o ganlyniad i addasiad technegol, dyrennais yr holl gyllid sydd ar gael i'r setliad dros dro i roi cymaint o sicrwydd cynnar ag y gallwn i’r awdurdodau. Nid oes unrhyw gyllid pellach ar gael gennyf ar hyn o bryd.

Fel yn y blynyddoedd diwethaf, ein blaenoriaethau o hyd yw gwasanaethau iechyd a llywodraeth leol. Bydd y Setliad sylweddol uwch hwn yn galluogi awdurdodau lleol i barhau i ddarparu'r gwasanaethau y mae eu hangen a’u heisiau ar eu cymunedau, yn ogystal â chefnogi uchelgeisiau cenedlaethol a lleol ar gyfer y dyfodol, gan gynnwys ein ymrwymiad cyflog byw gwirioneddol i gofal cymdeithasol a ymateb i'r argyfwng hinsawdd a natur chyfrannu at ein cynllun Cymru Sero Net.

Mae hwn yn Setliad da i lywodraeth leol, gan gynnwys dyraniadau cyllid craidd ar lefel Cymru ar gyfer 2023-24 a 2024-25. Mae'n rhoi sylfaen sefydlog i awdurdodau lleol allu cynllunio eu cyllidebau ar gyfer y flwyddyn ariannol i ddod a thu hwnt i hynny. Rydym wedi gweithio'n agos gyda llywodraeth leol ac rydym yn gwerthfawrogi'r pwysau y maent yn eu hwynebu. Byddwn yn parhau i ddiogelu llywodraeth leol, yn enwedig ar yr adeg anodd a heriol hon.

Rwy’n cynnal y dull gweithredu a ddefnyddiwyd yn 2021-22 ac yn parhau i rewi'r lluosydd ardrethi annomestig ar gyfer 2022-23. Rwyf wedi darparu £35m ychwanegol mewn Grant Cynnal Refeniw yn 2022-23 i wrthbwyso'r incwm is, ac £1m arall am y ddwy flynedd ganlynol.

Mae tabl cryno wedi’i gynnwys gyda’r datganiad hwn sy'n nodi dyraniadau'r Setliad (Cyllid Allanol Cyfun) fesul awdurdod. Cyfrifwyd y dyraniadau gan ddefnyddio'r fformiwla y cytunwyd arni gyda llywodraeth leol. O ganlyniad i'r fformiwla a'r data cysylltiedig, mae'r tabl yn dangos ystod y dyraniadau cyllid, o gynnydd o 8.4% dros Setliad 2021-22 i gynnydd o 11.2%. O ystyried y cynnydd sylweddol, nid wyf yn bwriadu cynnwys llawr eleni ac rwyf wedi dyrannu'r holl gyllid sydd ar gael yn y Setliad hwn.

Anfonir rhagor o fanylion at bob awdurdod lleol a'u cyhoeddi ar wefan Llywodraeth Cymru:

<https://llyw.cymru/setliad-refeniw-chyfalaf-llywodraeth-leol-2022-i-2023>

Bydd y cyllid cyfalaf cyffredinol ar gyfer llywodraeth leol ar gyfer 2022-23 yn £150m. Bydd hyn yn cynyddu i £200m am y ddwy flynedd ganlynol, gan gynnwys £20m ym mhob blwyddyn i alluogi awdurdodau i ymateb i'n blaenoriaeth ar y cyd o ddatgarboneiddio.

Mae gosod cyllidebau a lefelau treth gyngor yn fater i bob awdurdod lleol unigol. Cyfrifoldeb pob awdurdod lleol unigol yw gosod cyllidebau, a'r dreth gyngor yn ei thro. Bydd angen i awdurdodau ystyried pob ffynhonnell o gyllid sydd ar gael iddynt, yn ogystal â'r pwysau sy'n eu hwynebu, wrth osod eu cyllidebau ar gyfer y flwyddyn sydd i ddod.

Mae dadl ar y cynnig i'r Senedd gymeradwyo Adroddiad Cyllid Llywodraeth Leol (Rhif 1) 2022-23 wedi cael ei threfnu i’w chynnal ar 8 Mawrth 2022.

# Tabl Cryno

# Setliad terfynol 2022-23 – cymharu Cyllid Allanol Cyfun (AEF) 2021-22 (wedi’i addasu ar gyfer trosglwyddiadau) ag AEF terfynol 2022-23, a dosbarthiad cyllid Cynlluniau Gostyngiadau’r Dreth Gyngor 2022-23 (wedi’i ddosbarthu fel rhan o AEF) (£000)

| **Awdurdod unedol** | **AEF 2021-22**  **wedi’i addasu1** | **AEF terfynol 2022-23** | **% y newid o AEF 2020-21 wedi’i addasu** | **Safle** | **Cynlluniau Gostyngiadau'r Dreth Gyngor (o fewn yr AEF)** |
| --- | --- | --- | --- | --- | --- |
| Ynys Môn | 104,872 | 114,551 | 9.2% | 12 | 5,240 |
| Gwynedd | 195,905 | 213,214 | 8.8% | 17 | 8,263 |
| Conwy | 167,356 | 183,311 | 9.5% | 5 | 9,189 |
| Sir Ddinbych | 159,060 | 173,640 | 9.2% | 15 | 8,536 |
| Sir y Fflint | 212,608 | 232,179 | 9.2% | 14 | 9,680 |
| Wrecsam | 189,233 | 207,064 | 9.4% | 7 | 9,275 |
| Powys | 192,088 | 210,261 | 9.5% | 6 | 8,978 |
| Ceredigion | 110,006 | 119,421 | 8.6% | 19 | 5,126 |
| Sir Penfro | 179,422 | 196,257 | 9.4% | 8 | 8,180 |
| Sir Gaerfyrddin | 285,262 | 311,603 | 9.2% | 11 | 14,006 |
| Abertawe | 353,571 | 386,592 | 9.3% | 9 | 19,339 |
| Castell-nedd Port Talbot | 237,289 | 258,073 | 8.8% | 18 | 15,955 |
| Pen-y-bont ar Ogwr | 212,755 | 232,368 | 9.2% | 13 | 12,866 |
| Bro Morgannwg | 168,128 | 186,015 | 10.6% | 3 | 9,088 |
| Rhondda Cynon Taf | 407,050 | 441,441 | 8.4% | 21 | 21,005 |
| Merthyr Tudful | 101,493 | 110,617 | 9.0% | 16 | 5,627 |
| Caerffili | 292,712 | 317,459 | 8.5% | 20 | 12,651 |
| Blaenau Gwent | 120,657 | 130,797 | 8.4% | 22 | 8,166 |
| Torfaen | 146,560 | 160,120 | 9.3% | 10 | 8,500 |
| Sir Fynwy | 101,003 | 112,278 | 11.2% | 1 | 5,918 |
| Casnewydd | 240,957 | 265,617 | 10.2% | 4 | 10,337 |
| Caerdydd | 492,095 | 544,726 | 10.7% | 2 | 28,076 |
| **Pob awdurdod unedol** | **4,670,080** | **5,107,603** | **9.4%** |  | **244,000** |

Sylwer: Efallai nad yw'r cyfanswm yn swm hollol gywir yn sgil talgrynnu.

1. Trosglwyddiadau AEF 2021-22 wedi’u haddasu o £18.585m (prisiau 2021-22) i mewn i’r Setliad a yr tax base 2022-23 ddiweddaraf